En la planificació inicial, la direcció esportiva del FC Barcelona tenia previst incorporar un futbolista per línia de cara a reforçar la plantilla per a la temporada 2019/20. Ara bé, com sempre sol fer el club, no es tancava cap porta a les possibles opcions que se li obrissin en el mercat de fitxatges si aquestes realment valien la pena. El porter Neto ha arribat en el lloc de Jasper Cillessen, Frenkie de Jong s’incorpora com a nou migcampista, i a la davantera s’ha sumat encara més talent amb Antoine Griezmann. Del pla establert, per tant, queda per arribar sí o sí un futbolista per a la defensa. I aquest serà amb absoluta seguretat un lateral esquerre que pugui competir durament amb Jordi Alba per la titularitat. El fet que el de l’Hospitalet arribés tan al límit de forces en l’últim tram de la temporada passada i que el cos tècnic confiés poquíssim en Miranda, l’aposta del club per donar el relleu a Alba, fan imprescindible aquesta incorporació.

Amb el fitxatge d’aquest lateral, el Barça donarà per tancada la carpeta de la defensa, després que finalment De Ligt no hagi pogut arribar i s’hagi decantat per la proposta del Juventus de Torí. El Barcelona va intentar fins l’últim moment arribar a un acord amb el central holandès, però no ha pogut arribar a les condicions que li oferia el conjunt italià, que s’ha beneficiat moltíssim de la millor fiscalitat italiana. Seran 10 milions d’euros nets per temporada, als quals cal sumar la comissió per al seu representant, Mino Raiola, que s’enfila a poc més d’una anualitat de De Ligt. El club blaugrana entenia que l’holandès era una gran oportunitat de mercat perquè l’Ajax el traspassava: és un dels defenses amb més futur que hi ha i, a més a més, tenia el desig de seguir jugant al costat del seu íntim amic De Jong. Com que no vindrà, el Barcelona confiarà en els quatre centrals que ja hi ha en la plantilla: Gerard Piqué, Clément Lenglet, Samuel Umtiti i Jean-Clair Todibo. En aquest últim es tenen posades moltes esperances que la seva progressió serà l’adequada. En el cas d’Umtiti, el club estava disposat a escoltar ofertes per ell perquè encara hi ha alguns dubtes sobre el seu genoll i perquè es considerava que se’n podria aconseguir una bona quantitat, però el central s’ha negat a canviar d’aires.

Les opcions per al lateral